Zásahy hliadok MsP v 18. týždni 
	V týždni od 3. mája do 9. mája 2010 preverovali hliadky mestskej polície v hlavnom meste 2373 udalostí. Medzi nimi bolo aj 256 takých, ktoré po poverení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov proti pravidlám bezpečnosti a plynulosti v cestnej premávke a takýchto porušení zistili a riešili jednotlivé hliadky počas týždňa 1574. Na miestach vyhradených pre zdravotne postihnutých občanov bez oprávnenia parkovať na nich zanechali svoje vozidlá dvaja motoristi.
	Majitelia psov obchádzaním príslušných všeobecne záväzných nariadení týkajúcich sa podmienok chovu psov tieto porušili 69 krát. Na telefonáty v ktorých volajúci poukazovali na prípady rušenia nočného pokoja zasahovali hliadky mestskej polície v priebehu týždňa 11 krát.
	Čistota a poriadok na verejných priestranstvách bola ľahostajná pre 88 priestupcov. Pravidlá ambulantného predaja a trhového poriadku nerešpektovalo 23 predávajúcich a z trávnatých plôch si miesto zaparkovania pre svojho štvorkolesového tátoša urobilo 49 vodičov.
	Počas týždňa hliadky mestskej polície zistili aj 20 prípadov týkajúcich sa nedodržania stanovených prevádzkových hodín, ako aj 45 priestupkov, ktoré sa stali v pešej zóne. Na príslušné úrady zároveň nahlásili 5 starých vozidiel. Nezodpovední fajčiari porušujúc zákon na ochranu nefajčiarov tento fajčiac cigarety na zastávkach MHD porušili 63 krát.
	Najviac priestupkov v sledovanom týždni zistili a riešili hliadky mestskej polície na Námestí SNP a to 61. Do areálov príslušných odťahovacích služieb si po odtiahnuté vozidlá muselo zájsť 128 motoristov a 699 vodičov si na vozidlách našlo namontované blokovacie zariadenie.